Doložka vybraných vplyvov


	1. Základné údaje

	Názov materiálu

	Návrh zákona, ktorým sa mení a dopĺňa zákon Národnej rady Slovenskej republiky č. 42/1994 Z. z. o civilnej ochrane obyvateľstva v znení neskorších predpisov a ktorým sa menia a dopĺňajú niektoré zákony.


	Predkladateľ (a spolupredkladateľ)

	Minister vnútra Slovenskej republiky.


	Charakter predkladaného materiálu
	☐	Materiál nelegislatívnej povahy

	
	☒	Materiál legislatívnej povahy

	
	☒	Transpozícia/ implementácia práva EÚ

	Návrhom zákona sa nevykonáva nová transpozícia ani implementácia práva Európskej únie. Menia sa však vnútroštátne ustanovenia súvisiace s prebratím smernice Európskeho parlamentu a Rady 2012/18/EÚ zo 4. júla 2012 o kontrole nebezpečenstiev závažných havárií s prítomnosťou nebezpečných látok, ktorou sa mení a dopĺňa a následne zrušuje smernica Rady 96/82/ES, a smernice Európskeho parlamentu a Rady 2007/60/ES z 23. októbra 2007 o hodnotení a manažmente povodňových rizík. K materiálu sa preto prikladajú čiastočné tabuľky zhody.

	Termín začiatku a ukončenia PPK
	August 2026

	Predpokladaný termín predloženia na pripomienkové konanie
	August 2026

	Predpokladaný termín začiatku a ukončenia ZP** 
	

	Predpokladaný termín predloženia na rokovanie vlády SR*
	Október 2026

	

	2. Definovanie problému

	Výkon miestnej štátnej správy na úsekoch civilnej ochrany obyvateľstva, riadenia štátu v krízových situáciách mimo času vojny a vojnového stavu, hospodárskej mobilizácie a obrany štátu je rozdelený medzi okresné úrady a okresné úrady v sídle kraja. Rozptýlenie odborných kompetencií a personálnych kapacít sťažuje jednotné metodické riadenie, zastupiteľnosť, koordináciu udalostí presahujúcich územný obvod okresu a zabezpečenie rovnakej rozhodovacej praxe. Na uvedený kompetenčný model nadväzujú aj niektoré pôsobnosti pri stave núdze v tepelnej energetike a pri ochrane pred povodňami, ktoré je potrebné organizačne zosúladiť.
Platná právna úprava zároveň zachováva jednotky civilnej ochrany a súvisiace organizačné, materiálne a vzdelávacie povinnosti obcí, právnických osôb a fyzických osôb – podnikateľov. Tento historický model je v aplikačnej praxi často udržiavaný iba formálne, bez stabilného personálneho obsadenia, pravidelnej odbornej prípravy a materiálno-technických kapacít potrebných na reálne nasadenie. Úlohy pri mimoriadnych udalostiach sa pritom zabezpečujú najmä prostredníctvom zložiek integrovaného záchranného systému, orgánov civilnej ochrany a ďalších zákonných mechanizmov.


	3. Ciele a výsledný stav

	Cieľom návrhu zákona je sústrediť odborné, rozhodovacie, koordinačné, kontrolné a evidenčné pôsobnosti na regionálnej úrovni na okresné úrady v sídle kraja, zjednotiť aplikačnú prax a zvýšiť zastupiteľnosť odborných zamestnancov. Na každom okresnom úrade sa zachová zriadenie krízového štábu, zabezpečenie jeho činnosti a organizačné, administratívne a technické zabezpečenie bezpečnostnej rady okresu vrátane plnenia úloh jej sekretariátu.
Návrh súčasne ruší jednotky civilnej ochrany a nadväzujúce povinnosti, spresňuje riadenie záchranných prác a vyhlasovanie mimoriadnej situácie, centralizuje vydávanie a evidenciu preukazov civilnej ochrany a zabezpečuje kontinuitu konaní, rozhodnutí, príkazov a evidencií. Kompetenčné zmeny sa premietajú aj do úpravy obrany štátu, hospodárskej mobilizácie, ochrany pred povodňami a vyhlasovania stavu núdze v tepelnej energetike.
Organizačné zabezpečenie predkladateľa vychádza zo zachovania počtu existujúcich štátnozamestnaneckých miest a doterajších pracovísk ako budúcich pracovísk okresných úradov v sídle kraja. Ide o predpoklad implementácie organizačnej zmeny, ktorý je zohľadnený v analýze vplyvov na rozpočet verejnej správy; návrh zákona sám nezakladá zrušenie pracovných miest ani povinnosť fyzicky sústrediť zamestnancov do sídiel krajov.

	4. Dotknuté subjekty

	Ministerstvo vnútra Slovenskej republiky; Ministerstvo hospodárstva Slovenskej republiky; Ministerstvo obrany Slovenskej republiky; Ministerstvo životného prostredia Slovenskej republiky; Ministerstvo práce, sociálnych vecí a rodiny Slovenskej republiky; okresné úrady v sídle kraja; ostatné okresné úrady; obce; vyššie územné celky; bezpečnostné rady okresov a krajov; krízové štáby; základné a ostatné zložky integrovaného záchranného systému; orgány ochrany pred povodňami, povodňové komisie a správcovia vodných tokov; dodávatelia a odberatelia tepla dotknutí stavom núdze v tepelnej energetike; stavebné úrady a orgány územného plánovania; Sociálna poisťovňa; úrady práce, sociálnych vecí a rodiny; subjekty hospodárskej mobilizácie; právnické osoby; fyzické osoby – podnikatelia; vlastníci a užívatelia nehnuteľností a fyzické osoby, ktorým možno uložiť povinnosť podľa dotknutých právnych predpisov.


	5. Alternatívne riešenia

	Nulový variant predstavuje zachovanie súčasného rozdelenia pôsobnosti a inštitútu jednotiek civilnej ochrany. Jeho dôsledkom by bolo zachovanie rozptýlenej odbornej kapacity, nerovnomernej aplikačnej praxe, obmedzenej zastupiteľnosti a paralelných evidenčných a koordinačných postupov.
Posudzovaný bol aj variant fyzického sústredenia všetkých zamestnancov do sídiel krajov a variant znižovania počtu štátnozamestnaneckých miest. Tieto varianty neboli zvolené, pretože by oslabili miestnu znalosť a územnú dostupnosť výkonu, zvýšili personálne riziká a mohli by vyvolať jednorazové prevádzkové a rozpočtové náklady. Zvolený variant sústreďuje vecnú príslušnosť a riadenie na okresné úrady v sídle kraja, pričom organizačné opatrenia predkladateľa počítajú so zachovaním existujúcich miest a pracovísk.


	6. Vykonávacie predpisy

	Predpokladá sa prijatie/zmena  vykonávacích predpisov?
	☒  Áno
	☐  Nie

	Predpokladá sa posúdenie a následná zmena alebo zrušenie vyhlášky Ministerstva vnútra Slovenskej republiky č. 523/2006 Z. z. o podrobnostiach na zabezpečenie záchranných prác a organizovania jednotiek civilnej ochrany a primeraná zmena vyhlášky Ministerstva vnútra Slovenskej republiky č. 303/1996 Z. z. na zabezpečovanie prípravy na civilnú ochranu. Z hľadiska zmeny príslušných orgánov bude potrebné posúdiť a podľa potreby zosúladiť aj ostatné vykonávacie predpisy dotknuté zmenou pôsobnosti. Súčasne sa upravia interné akty riadenia, organizačné poriadky, metodické usmernenia a evidenčné postupy dotknutých orgánov.


	7. Transpozícia/implementácia práva EÚ 

		Návrhom zákona sa nevykonáva nová transpozícia ani implementácia práva Európskej únie a nemení sa materiálny rozsah už uskutočnenej transpozície. Čl. I bod 5 návrhu zákona mení vnútroštátne ustanovenie súvisiace s čl. 12 ods. 8 a čl. 14 ods. 4 smernice 2012/18/EÚ. Čl. VI návrhu zákona mení organizačné určenie príslušných orgánov v ustanoveniach súvisiacich s vykonávaním smernice 2007/60/ES, najmä s jej čl. 3 ods. 2. K materiálu sa prikladajú čiastočné tabuľky zhody. 

Goldplating sa neidentifikuje.

	                                                                                                                               ☐ Áno                  ☒ Nie



	




	

	8. Preskúmanie účelnosti

	Účinnosť a účelnosť právnej úpravy sa preskúma po dvoch rokoch od nadobudnutia účinnosti. Vyhodnotí sa najmä dĺžka a výsledky správnych konaní, počet zmenených alebo zrušených rozhodnutí, počet aplikačných a kompetenčných nejasností, rýchlosť koordinácie pri mimoriadnych udalostiach, povodniach a stave núdze v tepelnej energetike, rozsah zastupiteľnosti odborných zamestnancov, stabilita personálneho zabezpečenia, kontinuita výkonu pôsobnosti, rozsah a kvalita odovzdania dokumentácie a evidencií, jednotnosť metodických postupov a funkčnosť centrálnej evidencie preukazov civilnej ochrany.


	











	9. Vybrané vplyvy  materiálu

	Vplyvy na rozpočet verejnej správy
	☐	Pozitívne
	☐	Žiadne
	☒	Negatívne

	    z toho rozpočtovo zabezpečené vplyvy,         
    v prípade identifikovaného negatívneho 
    vplyvu
	☒	Áno
	☐	Nie
	☐	Čiastočne

	v tom vplyvy na rozpočty obcí a vyšších územných celkov
	☐	Pozitívne
	☒	Žiadne
	☐	Negatívne

	z toho rozpočtovo zabezpečené vplyvy,
v prípade identifikovaného negatívneho vplyvu
	☐	Áno
	☐	Nie
	☐	Čiastočne

	Vplyv na dlhodobú udržateľnosť verejných financií v prípade vybraných opatrení ***
	☐	Áno
	
	
	☒	Nie

	Vplyvy na limit verejných výdavkov
	☐	Pozitívne
	☒	Žiadne
	☐	Negatívne

	Vplyvy na podnikateľské prostredie
	☒	Pozitívne
	☐	Žiadne
	☒	Negatívne

	    z toho vplyvy na MSP

	☒	Pozitívne
	☐	Žiadne
	☒	Negatívne

	    Mechanizmus znižovania byrokracie    
    a nákladov sa uplatňuje:
	☒	Áno
	
	
	☐	Nie

	Sociálne vplyvy
	☐	Pozitívne
	☒	Žiadne
	☐	Negatívne

	Vplyvy na životné prostredie
	☐	Pozitívne
	☒	Žiadne
	☐	Negatívne

	
Materiál je posudzovaný podľa zákona č. 24/2006 Z. z. o posudzovaní vplyvov na životné prostredie a o zmene a doplnení niektorých zákonov v znení neskorších predpisov
	☐	Áno
	
	
	☒	Nie

	Vplyvy na informatizáciu spoločnosti
	☐	Pozitívne
	☒	Žiadne
	☐	Negatívne


	Vplyvy na služby verejnej správy pre občana, z toho
	
	
	
	
	
	

	    vplyvy služieb verejnej správy na občana
	☒	Pozitívne
	☐	Žiadne
	☐	Negatívne

	    vplyvy na procesy služieb vo verejnej správe
	☒	Pozitívne
	☐	Žiadne
	☒	Negatívne


	Vplyvy na manželstvo, rodičovstvo a rodinu
	☐	Pozitívne
	☒	Žiadne
	☐	Negatívne



	10. Poznámky

	Negatívny vplyv na štátny rozpočet vzniká zvýšením platového zaradenia 16 existujúcich štátnozamestnaneckých miest a jednorazovými nákladmi na technickú aktualizáciu špecifického aplikačného programu jednotného informačného systému hospodárskej mobilizácie EPSIS® JISHM. Pri účinnosti od 1. marca 2027 predstavuje celkový negatívny vplyv v roku 2027 sumu 243 724 eur, z toho osobné výdavky 122 200 eur a náklady na aktualizáciu EPSIS® JISHM 121 524 eur vrátane DPH. V rokoch 2028 a 2029 predstavuje negatívny vplyv 146 640 eur ročne a pozostáva z osobných výdavkov. Na základe doplňujúcej konzultácie s komisiou a v súlade s vecnou príslušnosťou k úseku hospodárskej mobilizácie bol výdavok na aktualizáciu EPSIS® JISHM v sume 121 524 eur zaradený priamo do rozpočtovej kapitoly MV SR v rámci programu 06H03 – Hospodárska mobilizácia MV SR (podpoložka 711003 – Softvéru), bez vzniku požiadaviek na medzirezortný presun prostriedkov do kapitoly MH SR cez program 0EK a bez dodatočných nárokov na štátny rozpočet. Návrh preto nevytvára rozpočtovo nekrytý vplyv a nevyžaduje zvýšenie limitu verejných výdavkov kapitoly Ministerstva vnútra Slovenskej republiky.
Počet štátnozamestnaneckých miest sa nemení. Organizačný zámer predkladateľa vychádza zo zachovania doterajších pracovísk ako budúcich pracovísk okresných úradov v sídle kraja. Nepredpokladá sa prepúšťanie, fyzické sťahovanie zamestnancov, zvýšenie rozsahu pracovných ciest, služobnej pohotovosti ani prevádzkových nákladov. Uvedené organizačné predpoklady nie sú samostatným normatívnym obsahom návrhu zákona, ale tvoria východisko kvantifikácie rozpočtových a personálnych vplyvov.
Návrh nemá vplyv na rozpočty obcí a vyšších územných celkov.
Návrh zákona má pozitívny vplyv na podnikateľské prostredie. Pozitívny vplyv spočíva v znížení administratívnej, organizačnej a materiálovo-technickej záťaže právnických osôb a fyzických osôb – podnikateľov v dôsledku zrušenia povinnosti zriaďovať a zabezpečovať akcieschopnosť jednotiek civilnej ochrany, zrušenia povinnosti zriaďovať a udržiavať ochranné stavby pre svojich zamestnancov a osoby prevzaté do starostlivosti a zrušenia povinnosti skladovať, ošetrovať a zabezpečovať výdaj materiálu určeného pre vlastné jednotky civilnej ochrany.
Negatívny vplyv na podnikateľské prostredie môže vzniknúť v súvislosti s povinnosťou poskytnúť službu. Uloženie povinnosti poskytnúť vecné plnenie alebo službu podľa § 21 zákona č. 42/1994 Z. z. je viazané na vyhlásenú mimoriadnu situáciu, ukladá sa individuálnym písomným príkazom a je časovo obmedzené na potreby zvládnutia konkrétnej mimoriadnej udalosti. Následne sú náklady podnikateľovi refundované na základe vykonaných záchranných prác, takže nedochádza k trvalej ani pravidelnej záťaži podnikateľského prostredia, avšak môže prísť k časovej záťaži, nakoľko refundácia je vykonávaná až po ukončení záchranných prác.
Pozitívny vplyv nie je možné kvantifikovať, pretože rozsah plnenia zrušených povinností sa u jednotlivých podnikateľských subjektov líši a nie sú k dispozícii údaje o skutočne vynakladaných nákladoch. Negatívny vplyv nie je potrebné kvantifikovať, keďže nevzniká trvalá ani pravidelná povinnosť ovplyvňujúca bežné podnikanie.
Návrh má priamy pozitívny vplyv služieb verejnej správy na občana, keďže sa zo zákona č. 42/1994 Z. z. vypúšťajú ustanovenia viazané na zaradenie fyzickej osoby do jednotky civilnej ochrany. Týmto legislatívnym krokom fyzickej osobe priamo zaniká zákonná povinnosť plniť úlohy v jednotke civilnej ochrany. Spolu so zánikom tejto povinnosti sa občanovi ruší aj priestupková zodpovednosť za jej porušenie čo predpokladá pozitívny dopad na služby verejnej správy pre občana.
Návrh zákona má pozitívny aj negatívny vplyv na procesy služieb vo verejnej správe.
Pozitívny vplyv spočíva v zjednotení rozhodovacej praxe, lepšej koordinácii pri mimoriadnych udalostiach presahujúcich územný obvod jedného okresu a efektívnejšom využívaní odborných kapacít v dôsledku sústredenia odborných, rozhodovacích, koordinačných, kontrolných, evidenčných a metodických úloh na okresné úrady v sídle kraja. Týmto sa odstraňujú rozdielne postupy viacerých okresných úradov v rámci toho istého kraja, znižuje sa riziko duplicít a nekonzistencií pri vedení evidencií, spracovávaní analýz územia, aktualizácii plánov ochrany obyvateľstva a koordinácii hospodárenia s materiálom civilnej ochrany.
Negatívny vplyv spočíva v rozšírení územného rozsahu a organizačnej zmene výkonu týchto pôsobností pre okresné úrady v sídle kraja. Okresným úradom v sídle kraja vznikajú nové povinnosti nad rámec ich doterajšej pôsobnosti, najmä v podobe zabezpečenia koordinačných, metodických a kontrolných postupov vo väčšom územnom rozsahu, prevzatia rozpracovaných konaní, spisov, evidencií a dokumentácie od ostatných okresných úradov a nastavenia vnútorných pracovných postupov pre výkon pôsobnosti za celý kraj. V prechodnom období predpokladanom od 1. marca 2027 vzniknú jednorazové organizačné a administratívne úkony spojené s odovzdaním agendy a nastavením nového modelu výkonu pôsobnosti. Ide o vnútorný organizačný a procesný vplyv na orgány verejnej správy, ktorý nemení rozsah nákladov, lehôt ani povinností občanov pri vybavovaní ich požiadaviek.
Návrh nemá sociálne vplyvy, vplyvy na informatizáciu spoločnosti či životné prostredie ani vplyvy na manželstvo, rodičovstvo a rodinu. Technická aktualizácia existujúceho EPSIS® JISHM sa neidentifikuje ako samostatný vplyv na informatizáciu spoločnosti; ide o vnútorné prispôsobenie existujúceho aplikačného programu organizačnému presunu pôsobnosti bez vytvorenia nového informačného systému, novej koncovej elektronickej služby alebo zmeny práv a povinností občana alebo podnikateľa.


	11. Kontakt na spracovateľa

	Mgr. Skarleta Ferová; +421 248 593 273; skarleta.ferova@minv.sk;
Ministerstvo vnútra Slovenskej republiky, sekcia krízového riadenia 

	12. Zdroje

	Návrh zákona v znení z 4. augusta 2026; analýza vplyvov na rozpočet verejnej správy; podkladová tabuľka rozpočtového vplyvu;  indikatívna cenová ponuka spoločnosti AITEN, a. s., „Aktualizácia špecifického aplikačného programu jednotného informačného systému hospodárskej mobilizácie EPSIS® JISHM z dôvodu reformy krízového riadenia pre okresné úrady“, verzia 1.0, august 2026, číslo záznamu 86059/2026; potvrdenie zaradenia výdavku do programu 06H03 – Hospodárska mobilizácia MV SR; organizačné a personálne údaje Ministerstva vnútra Slovenskej republiky; zákon č. 42/1994 Z. z. a súvisiace právne predpisy; smernica 2012/18/EÚ; smernica 2007/60/ES; čiastočné tabuľky zhody; Jednotná metodika na posudzovanie vybraných vplyvov a jej prílohy; pripomienky legislatívneho útvaru k súladu sprievodnej dokumentácie s paragrafovým znením.




	13. Stanovisko Komisie na posudzovanie vybraných vplyvov z PPK č. 130/2026 
(v prípade, ak sa uskutočnilo v zmysle bodu 8.1 Jednotnej metodiky)

	
	☐  Súhlasné 
	☐  Súhlasné s návrhom na dopracovanie
	☒  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:

K vplyvom na rozpočet verejnej správy
V analýze vplyvov na rozpočet verejnej správy je potrebné vykonať nasledovné úpravy:
- Výdavok verejnej správy pri kapitálových výdavkoch vznikne podľa materiálu 
v kapitole Ministerstva hospodárstva SR, ktorého financovanie je zabezpečené 
v rozpočte kapitoly Ministerstva vnútra SR (v analýze vplyvov na rozpočet verejnej správy v časti 2.1.1. predkladateľ uvádza: „Jednorazový kapitálový výdavok v kategórii 700 na aktualizáciu EPSIS® JISHM v sume 121 524 eur bude v roku 2027 rozpočtovaný v rámci medzirezortného programu 0EK – Informačné technológie financované zo štátneho rozpočtu (podpoložka 718006 Rekonštrukcia a modernizácia softvéru / 711003 Softvéru) a realizovaný formou párového rozpočtového opatrenia 
v prospech kapitoly Ministerstva hospodárstva Slovenskej republiky v súlade 
s Metodickým usmernením MIRRI SR k programu 0EK.“). Z uvedeného dôvodu je potrebné prepracovať analýzu vplyvov na rozpočet verejnej správy.
- V časti 2.1.1. je potrebné sumu 38 800 eur opraviť na sumu 38 880 eur.
- V tabuľke č. 5 je potrebné v jednotlivých rokoch doplniť priemerný mzdový výdavok (561,25 eur).

Stanovisko predkladateľa:
Pripomienka akceptovaná, zapracovaná. Suma poistného bola v texte opravená na 38 880 eur a v tabuľke č. 5 bol doplnený priemerný mzdový výdavok 561,25 eur. Na základe doplňujúcej konzultácie s komisiou a v súlade s vecnou príslušnosťou k úseku hospodárskej mobilizácie bol výdavok na aktualizáciu EPSIS® JISHM v sume 121 524 eur zaradený priamo do rozpočtovej kapitoly MV SR v rámci programu 06H03 – Hospodárska mobilizácia MV SR (podpoložka 711003 – Softvéru), bez vzniku požiadaviek na medzirezortný presun prostriedkov do kapitoly MH SR cez program 0EK a bez dodatočných nárokov na štátny rozpočet.

K vplyvom na podnikateľské prostredie
Komisia žiada predkladateľa o vyznačenie pozitívnych a negatívnych vplyvov na podnikateľské prostredie v doložke vybraných vplyvov v časti 9. Vybrané vplyvy materiálu, o ich kvantifikáciu v Analýze vplyvov na podnikateľské prostredie v časti 3.1. alebo o kvalitatívny opis vplyvov, ktoré nie je možné vyčísliť, v časti 3.4. Iné vplyvy na podnikateľské prostredie. 
V prípade identifikácie ďalších vplyvov na podnikateľské prostredie Komisia žiada rovnako o ich uvedenie a vyčíslenie, prípadne kvalitatívne opísanie, ak ich nie je možné kvantifikovať. 
Zároveň Komisia žiada o vyznačenie, či je pri návrhu využitý Mechanizmus znižovania byrokracie a nákladov. 
V poslednom rade Komisia žiada o priloženie Kalkulačky nákladov podnikateľského prostredia.
Odôvodnenie: Návrh zákona má pozitívny aj negatívny vplyv na podnikateľské prostredie. Pozitívny vplyv vyplýva najmä zo zrušenia povinnosti zriaďovať 
a zabezpečovať akcieschopnosť jednotiek civilnej ochrany (čl. I, bod 11, § 16 ods. 1 písm. f)), zo zrušenia všeobecnej povinnosti zriaďovať a udržiavať ochranné stavby (čl. I, bod 12, § 16 ods. 1 písm. h)) a zo zrušenia povinnosti skladovať a zabezpečovať materiál pre vlastné jednotky (čl. I, bod 13, § 16 ods. 1 písm. K)). Negatívny vplyv súvisí najmä s možnosťou uložiť podnikateľom povinnosť poskytnúť službu počas mimoriadnej situácie (čl. I, bod 16, § 21). Komisia preto žiada uvedené vplyvy vyčísliť, a ak ich nie je možné kvantifikovať, tak kvalitatívne opísať ich charakter, rozsah 
a dotknuté skupiny podnikateľských subjektov.

Stanovisko predkladateľa:
Pripomienka bola akceptovaná v časti vyznačenia pozitívnych a negatívnych vplyvov na podnikateľské prostredie v doložke vybraných vplyvov v časti 9, doplnenia kvalitatívneho opisu vybraných vplyvov v analýze vplyvov na podnikateľské prostredie. Pripomienku v časti predloženia kvantifikácie a kalkulačky nákladov nie je možné akceptovať, nakoľko kvantifikáciu nie je možné objektívne vykonať z dôvodu absencie relevantných a overiteľných dát. V aplikačnej praxi bolo plnenie dotknutých povinností zo strany podnikateľských subjektov udržiavané prevažne iba formálne. Subjekty nedisponujú oddelenými evidenciami reálnych finančných tokov viazaných výhradne na tieto činnosti. Rozsah a kvalita plnenia úloh sa u jednotlivých podnikov zásadne líšili, preto by akákoľvek plošná kvantifikácia vychádzala z fiktívnych ukazovateľov bez opory v realite. Z uvedeného dôvodu predkladateľ volí kvalitatívny opis vplyvov, pričom jednoznačným benefitom pre podnikateľov je úplný zánik administratívnej, organizačnej a materiálno-technickej záťaže.

K vplyvom na služby verejnej správy pre občana
Komisia po preskúmaní predmetného materiálu súhlasí s vyznačenými vplyvmi na služby verejnej správy pre občana v doložke vybraných vplyvov. Komisia zároveň predkladateľovi navrhuje okrem pozitívneho vplyvu vyznačiť aj negatívny vplyv na procesy služieb vo verejnej správe.
Odôvodnenie: Predkladateľ v Analýze vplyvov na služby verejnej správy pre občana 
v bode 7.3.2 „Nové povinnosti“ správne identifikoval nové povinnosti vyplývajúce pre orgány verejnej správy. V zmysle metodického postupu predmetnej analýzy platí, že ak predkladaný materiál zakladá nové povinnosti pre orgán verejnej správy, táto skutočnosť predpokladá negatívny vplyv na procesy služieb vo verejnej správe.

Stanovisko predkladateľa:
Pripomienka akceptovaná, zapracovaná. V doložke vybraných vplyvov v bode 9 bol popri pozitívnom vplyve vyznačený aj negatívny vplyv na procesy služieb vo verejnej správe a v časti Poznámky bol doplnený jeho vecný opis. Tento negatívny vplyv na procesy, vyplývajúci z rozšírenia územného rozsahu a nových koordinačných, metodických a administratívnych úloh okresných úradov v sídle kraja, bol zároveň premietnutý do Analýzy vplyvov na služby verejnej správy pre občana (body 7.1.3 a 7.3.2)

	14. Stanovisko Komisie na posudzovanie vybraných vplyvov zo záverečného posúdenia č. .......... (v prípade, ak sa uskutočnilo v zmysle bodu 9.1. Jednotnej metodiky) 

	
	☐   Súhlasné 
	☐  Súhlasné s  návrhom na dopracovanie
	☐  Nesúhlasné


Uveďte pripomienky zo stanoviska Komisie z časti II. spolu s Vaším vyhodnotením:

Doplní predkladateľ po skončení predbežného pripomienkového konania



2

